text: Mor til datter: Du har reddet mit liv
  09 marts 2016 kl. 15.40
  - Jeg gjorde bare, hvad jeg skulle gøre, sagde ydmyg men handlekraftig datter, da hendes mor takkede hende for livet. Et bistik havde bragt hende i livsfare. 
  Mor og datter så hinanden i øjnene og tænkte tilbage til en sommeraften sidste år. Et bistik i halsen ændrede en hyggelig aften med snobrød omkring bålet i haven til en lynhurtig kamp på liv og død. Livet vandt.
  Moderen, Camilla Rasmussen, fra Frørup ved Christiansfeld overlevede sin allergiske reaktion med hjertestop takket være datteren, 18-årige Thea, som hurtigt, køligt og målrettet reddede sin mors liv.
  - Det første sygeplejersken siger til mig var, at min datter har reddet mit liv - "uden din datters hjælp havde jeg højest sandsynligt ikke været i live", fortæller Camilla Rasmussen og henvender sig til sin datter:
  - Og som jeg har sagt. Jeg ved ikke, hvordan jeg skal takke dig.
  - Der er da ingen grund til at takke for det er jo bare..., lyder det fra datteren.
  - Det er der da, for du har reddet mit liv, men jeg ved ikke, hvad jeg skal sige andet end tak, bryder Camilla Rasmussen ind.
  Nu er Thea Rasmussen indstillet til Røde Kors-prisen som årets førstehjælper. Den uddeles 17. marts.
  Se hele klippet øverst i denne artikel, hvor moderen takker sin datter.
  